APCS เปลี่ยนมือผู้ถือหุ้นใหญ่-จับตาแนวธุรกิจใหม่
APCS แจ้งผู้ถือหุ้นใหญ่ขายบิ๊กล็อต,"แอ็ดวานซ์ เว็บฯ"ถือหุ้นใหญ่ 23.64% พร้อมยันการเปลี่ยนแปลงโครงสร้างการถือหุ้นดังกล่าว ไม่ส่งผลกระทบต่อโครงสร้างการบริหารงาน และการดำเนินธุรกิจของบริษัท
8 ก.ย. 2558

บริษัท เอเซีย พรีซิชั่น จำกัด (มหาชน) หรือ APCS ระบุว่า กลุ่มผู้ถือหุ้นใหญ่ได้ขายหุ้นบิ๊กล็อตเมื่อวันที่ 4 ก.ย.จำนวน 44 ล้านหุ้น คิดเป็นสัดส่วน 13.33% ของทุนชำระแล้ว  โดยการเปลี่ยนแปลงโครงสร้างการถือหุ้นดังกล่าวจะไม่ส่งผลกระทบต่อโครงสร้างทางการบริหารงาน และการดำเนินธุรกิจของบริษัท ขณะที่การเปลี่ยนแปลงโครงสร้างการถือหุ้นครั้งนี้บริษัท แอ็ดวานซ์ เว็บ สตูดิโอ จำกัด จะเข้ามาถือหุ้นใหญ่ในสัดส่วน 23.64%
โดย APCS ระบุว่าสำหรับรายชื่อผู้ถือหุ้นใหญ่ของบริษัทที่ขายหุ้นผ่านรายการบิ๊กล็อตดังกล่าว ประกอบด้วย นางภาณี การุณกรสกุล ขายหุ้น 30 ล้านหุ้น ,นางสาวเบญจพร การุณกรสกุล ขายหุ้น 4 ล้านหุ้น และนายพิชญ์ การุณกรสกุล ขายหุ้น 10 ล้านหุ้น โดยเป็นการขายให้กับนายชาญชัย กุลถาวรากร 15 ล้านหุ้น หรือ 4.55%  ,นายอรรณพ ลิ้มประเสริฐ 10 ล้านหุ้น หรือ 3.03% ,นางสาวรัตนา เอื้อเสริมพงศ์ 5 ล้านหุ้น หรือ 1.52% ,นายสมชาย หงส์รัตนวิจิตร 10 ล้านหุ้น หรือ 3.03% และบริษัท แอ็ดวานซ์ เว็บ สตูดิโอ จำกัด 4 ล้านหุ้น  หรือ 1.21%
สำหรับภายหลังการขายหุ้นครั้งนี้ ส่งผลให้โครงสร้างของกลุ่มผู้ถือหุ้นรายใหญ่ของบริษัทเปลี่ยนแปลงไป โดยบริษัท แอ็ดวานซ์ เว็บ สตูดิโอ จำกัด เข้ามาถือหุ้นเพิ่มเป็น 23.64% จากเดิม 21.21% ซึ่งเป็นการซื้อหุ้นบิ๊กล็อตจากกลุ่มผู้ถือหุ้นใหญ่ของบริษัทแล้ว ยังได้ซื้อหุ้นจากผู้ถือหุ้นอีกจำนวนหนึ่งด้วย
ขณะที่นางภาณี การุณกรสกุล ลดการถือหุ้นเหลือ 0.25% จากเดิม 9.34% ,นางสาวเบญจรพร การุณกรสกุล เหลือ 0.18% จากเดิม 1.39% และนายพิชญ์ การุณกรสกุล เหลือ 1.05% จากเดิม 4.08%
ขณะที่เมื่อวันที่ 4 ก.ย.58 นางภาณี การุณกรสกุล มีรายงานการจำหน่ายหุ้นบริษัท เอเซีย พรีซิชั่น จำกัด (มหาชน) หรือ APCS โดยจำนวนหลักทรัพย์ที่จำหน่ายคิดเป็น 9.09% และจำนวนหลักทรัพย์ภายหลังการจำหน่ายคงเหลือถือสัดส่วน  0.25%
ทั้งนี้ APCS แจ้งว่าการเปลี่ยนแปลงโครงสร้างการถือหุ้นดังกล่าว ไม่ส่งผลกระทบต่อโครงสร้างการบริหารงาน และการดำเนินธุรกิจของบริษัท
อนึ่ง เมื่อปลายเดือนมิ.ย. บริษัท  แอ็ดวานซ์ เว็บ สตูดิโอ จำกัด  ซึ่งมีนายสวิจักร์  โลจายะ เป็นผู้ถือหุ้นในสัดส่วนการถือหุ้น 99.98% นั้นได้เข้ามาซื้อหุ้นใน APCS จำนวน 21.21% และแจ้งว่ามีความประสงค์ที่จะลงทุนใน APCS โดยไม่มีวัตถุประสงค์ที่จะเข้ามาบริหารงานแต่อย่างใด